У Београду, дана 03.11.2021. године

**МИШЉЕЊЕ**

о предлогу проф. др Небојше Грубора, од дана 01.11.2021. године, да се тачка XX „Давање сагласности на изборе“, подтачка 2. предлога дневног реда I редовне електронске седнице Наставно-научног већа Филозофског факултета у Београду која ће се одржати од 04. 11. 2021. године до 05. 11. 2021. године скине са дневног реда и врати Одељењу за филозофију на одлучивање односно давање сагласности

У насловљеном предлогу проф. др Небојша Грубор наводи да Веће Одељења за филозофију није донело одлуку да управник Института за филозофију за мандатни период од 01. 10. 2021. до 30. 09. 2024. године буде проф. др Живан Лазовић и није одржало седницу са таквом тачком дневног реда. Надаље, наводи се да је на седници Већа Одељења за филозофију од 21.10.2021. (само) је прибављено мишљење о кандидату за Управника Института за филозофију, а на седници Научног већа Института за филозофију од 21.10.2021. изабран је управник Института за филозофију, као и да Веће Одељења за филозофију није донело било какаву одлуку да изабере управника института нити је дало сагласност на одлуку Научног већа Института за филозофију који је организациона јединица у саставу Одељења за филозофију.

Проф. др Небојша Грубор наводи и да *према члану 228. став 4. алинеја 19 Статута Филозофског факултета Веће Одељења за филозофију „даје сагласност на одлуке органа организационих јединица у саставу одељења“, и имајући у виду да према ставу 5. истог члана „При расправљању, односно одлучивању о питањима из става 4. алинеја 2., 18., 19. и 23. овог члана у раду Већа одељења учествују и истраживачи“ неопходно је да се на седници Већа Одељења за филозофију у којој ће учествовати истраживачи Института за филозофију да сагласност на одлуке Научног већа Института за филозофију*.

Одељење за филозофију је Наставно-научном већу упутило два дописа, од дана 21.10.2021. године. У оба дописа се наводи да је на седници Института за Филозофију одржаној 21.10.2021. године донета одлука да се проф. др Живан Лазовић именује за управника Института за филозофију за мандатни период од три године. У другом допису се, поред претходно наведеног, констатује да је на седници Одељења за филозофију одржаној 21.10.2021. године дато позитивно мишљење за избор проф. др Живана Лазовића за управника Института за филозофију.

Правилник о раду научних јединица Филозофског факултета (у даљем тексту: Правилник) од дана 26.09.2013. године, заведено под бројем бр. 1217/1-VII, у члану 22 став 3 наводи да: *Управника научне јединице бира Научно веће научне јединице, по прибављеном мишљењу матичног одељења, а његов избор потврђује Наставно-научно веће Факултета.*

Имајући у виду претходно наведено, јасно је да је Одељење поступило у складу са Правилником, као *lex specialis-ом*. Са друге стране, евидентно је да је одредба Статута Филозофског факултета, коју наводи проф. др Грубор, није у складу са поменутим Правилником. **С тим у вези, Одсек за правне, кадровске и административне послове посебно наглашава да је неопходно ускладити Статут, као акт више снаге, и Правилник о раду научних једница као *lex specialis***. С тим у вези, Одељење за првне, кадровске и административне послове констатује да је у овој ситуацији Одељење за филозофију поступило у складу са Правилником о раду научних јединица, те да је тачка XX „Давање сагласности на изборе“, подтачка 2. предлога дневног реда I редовне електронске седнице Наставно-научног већа Филозофског факултета у Београду основано унета у предлог дневног реда.

**Валентина Лепојевић Коларић, с.р.**

**Шефица Осека за правне, кадровске и административне послове**